གཅན་ཚ།
གནམ་རྫོང་མ་ནང་དགོན་པ།
གནམ་རྫོང་བཀྲ་ཤིས་རྣམ་པར་རྒྱལ་བའི་གླིང་འདི་ཉིད་ཐོག་མའི་བྱུང་ཚུལ་ནི། སྔོན་རུ་ཏྲའི་ལོག་སྨོན་གྱི་དུག་མཚོ་སྙིང་ན་ཁོལ་བའི་མི་དབང་ཨུ་དུམ་བཙན་པོས་མཉམ་མེད་བུ་རམ་ཤིང་བའི་བསྟན་པ་རིན་པོ་ཆེ་ཡོངས་སུ་བསྣུབས་ཚེ། དཔལ་ཆུ་བོ་རིའི་སྒོམ་གྲྭ་ནས་བོད་ཀྱི་མཁས་བ་མི་གསུམ་སྟེ། དམར་ཤྰཀྱ་མུ་ནེ་དང་།གཡོ་དགེ་བའི་འབྱུང་གནས། གཙང་དགོངས་པ་རབ་གསལ། ཡེར་བའི་ལྷ་རི་སྙིང་བོ་ནས་ལྷ་ལུང་དཔལ་གྱི་རྡོ་རྗེ་རྣམས་སྤྱི་ལོ་༩༠༥ཡས་མས་ཙམ་ལ་ཨ་ཆུང་གནམ་རྫོང་དུ་ཕེབས་ནས་བགྲང་བྱ་ཉི་ཤུ་རྩ་སྟོད་ཅིག་གི་རིང་ལ་ཆོས་འཆད་ཉན་དང་སྒོམ་སྒྲུབ་མཛད་ནས་བཞུགས་པས། དམར་གཡོ་གཙང་གསུམ་གྱི་ཀློག་པ་ཐོས་བསམ་དང་སྤོང་པ་བསམ་གཏན་གྱི་འཁོར་ལོའི་ཆོས་རྒྱུན་འཛིན་པའི་བུ་སློབ་རི་ཁྲོད་པ་མང་བོ་ལུ་གུ་རྒྱུད་དུ་བྱོན་ནས། སྒྲུབ་པ་སྙིང་བོར་མཛད་ནས་བཞུགས་པ་ད་ལྟའང་གནམ་རྫོང་རྩེ་དང་གནམ་རྫོང་སྟངས་པའི་རི་ངོས་སོ་སོར་སྒྲུབ་ཁང་བརྩིགས་པའི་ཤུལ་མཐོང་རྒྱུ་ཡོད། དེ་དག་གི་ཐོས་བསམ་སྒོམ་གསུམ་གྱི་ཆོས་རྒྱུན་གཙང་མའི་བར་མ་ཆོད་པར་བྱ་བཏང་རི་ཁྲོད་པ་མང་བོས་གནས་འདི་ནས་བཤད་སྒྲུབ་ཀྱི་རྒྱུད་ཆུ་བོའི་རྒྱུན་ལྟར་བསྲིངས་ནས་ལོ་ངོ་བརྒྱ་ཕྲག་དུ་མ་འདས། ཕྱིས་སུ་དབུས་གཙང་གི་སྐྱིད་ཤོད་སྡེ་བ་དང་ཆོས་རྗེ་བསྟན་འཛིན་བློ་བཟང་རྒྱ་མཚོ་ཚང་མདོ་སྨད་དུ་གནས་འབྲེལ་འཇོག་པར་ཕེབས་ནས་བྲག་བྱ་ཁྱུང་དུ་བཞུགས་སྐབས། རབ་བྱུང་བཅུ་གཅིག་པའི་དངོས་པོ་ཞེས་པ་ཤིང་ཕོ་ཁྱི་ཡི་སྤྱི་ལོ་༡༦༣༤ལོར་ཆེད་དུ་ཨ་ཆུང་གནམ་རྫོང་ལ་གནས་འཇལ་དུ་ཕེབས་ཏེ་རྟེན་རྣམས་ལ་ཞིབ་ཏུ་མཇལ་ཞིང་གནས་འབྲེལ་བཞག  གནུབས་ཁམས་ར་བ་སོགས་ཀྱི་སྐྱ་སེར་ཡོངས་ལ་ཁྲོམ་ཆོས་གནང་། བཀྲ་ཤིས་ཐང་ནས་ཆོས་རྗེ་འདི་བ་ཚང་གིས་ཐུགས་རྗེ་ཆེན་པོའི་དབང་གནང་ཟེར་བ་གྲགས་ཤིང་། ཁོང་གི་བཞུགས་ཁྲི་དུས་ཕྱིས་བར་ཡོད་པར་གླེང་། ཡང་བཀྲ་ཤིས་ཐང་གི་སྡེ་བ་ཆོས་རྗེའི་བཞུགས་ཁྲིའི་ཉེ་འཁོར་དུ་མཛོད་དགེའི་ཨེམ་མཆི་རིན་པོ་ཆེ་དང་ཁོང་གོ་ཞལ་སློབ་རི་ཁྲོད་པ་འགའ་བཞུགས་སྟབས། རྐ་ཕུག་པཎྚི་ཏ་སྐུ་ཕྲེང་གཉིས་པ་སྟེ་རྐ་ཕུག་སྒོམ་ཆུང་བ་སྐུ་ན་ཕྲ་མོའི་དུས་ནས་གནས་འདིར་ཕེབས་ཏེ། མཛོད་དགེའི་ཨེམ་མཆི་ཚང་ཁོང་གི་ཡོངས་འཛིན་དུ་བསྟེན་ནས་གསན་སྦྱོང་རྒྱ་ཆེར་གནང་ཞིང་བཀའ་ཆོས་ཉན་པ་དང་སྒྲུབ་པ་སྙིང་བོེར་མཛད་ནས་བཞུགས། དེའི་སྐུ་སྐྱེས་འཇམ་དབྱངས་དབང་ཕྱུག་ཀྱང་གནས་འདིར་ཕེབས་པ་སོགས་ལོ་རྒྱུས་ན་གསལ། ཡུལ་འདིའི་ངག་རྒྱུན་དུ། བཀྲ་ཤིས་ཐང་གི་རི་ཁྲོད་པ་རྣམས་ཁམས་རའི་རྫོང་ཆེན་བཅོ་བརྒྱད་སོགས་སུ་རྟག་ཏུ་སྒོམ་སྒྲུབ་ལ་གཞོལ་བ་དང་། ཆོེས་ཐོག་འཚོགས་པའི་སྐབས་སུ་རང་རང་གི་སྒྲུབ་ཕུག་ལས་འཕུར་འོངས་ཏེ་བཀྲ་ཤིས་ཐང་དུ་ཞལ་འཛོམས་ཟེར། དེའི་དུས་གནང་རྫོང་རྩེའི་རི་ཁྲོད་པ་རྣམས་དང་ཁམས་ར་གླེ་ལྔའི་དད་ལྡན་རྣམས་ཀྱིས་གསོལ་བ་བཏབ་པའི་ངོར། རབ་བྱུང་བཅུ་གསུམ་པའི་ཀུན་དགའ་ཞེས་པ་ཤིང་ཕོ་སྟག་གི་སྤྱི་ལོ་༡༧༩༤ལོར་རྐ་ཕུག་པཎྚི་ཏ་སྐུ་ཕྲེང་བཞི་བ་བློ་བཟང་དོན་གྲུབ་མཆོག་གིས་སྔོན་སྡེ་བ་ཆོས་རྗེའི་བཞུགས་ཁྲི་སྟེང་ལྷ་ཁང་ཆུང་བ་ཞིག་བཞེངས་ཏེ་འདུ་ཁང་གི་ཚབ་བྱས་ཏེ། གནམ་རྫོང་རྩེའི་རི་ཁྲོད་པ་རྣམས་བཀྲ་ཤིས་ཐང་གི་རི་ཁྲོད་པ་རྣམས་དང་གཅིག་བསྡུས་བྱས་ཏེ་བཀྲ་ཤིས་རྣམ་པར་རྒྱལ་བའི་གླིང་འདི་ཉིད་ཕྱག་འདེབས་མཛད་པ་ནས་བཟུང་གཞི་གདམ་བྱའི་ཉམས་ལེན་སོགས་ཚུགས་པར་བྱས་ཤིང་། དབང་ལུང་ཁྲིད་གསུམ་དང་བཀའ་ཆོས་མང་དུ་གསུངས་ནས་མཉམ་མེད་རི་བོ་དགེ་ལྡན་པའི་དགོན་པ་འདི་འཛིན་སྐྱོང་ཟླ་མེད་ནང་། དེའི་དུས་གནུབས་ཁམས་ར་བ་རྣམས་ཀྱིས་ཞུས་ནས་བྱ་ཁྱུང་རྒྱུད་པ་གྲྭ་ཚང་ཕེབས་སྐབས། དགོན་འདི་ནས་རྒྱུད་གྲྭ་བ་རྣམས་བཞུགས་པ་དང་། རྐ་ཕུག་རིན་པོ་ཆེས་ལུང་བཀའ་ཆོས་མང་དུ་གནང་བ་ཁོང་གི་རྣམ་ཐར་དང་། 【མདོ་སྨད་ཆོས་འབྱུང་】  གཉིས་ཀར་གསལ། གནམ་རྫོང་རྩེའི་རྐ་ཕུག་གཟིམ་ཁང་ཡང་པཎྚི་ཏ་ཁོང་གི་སྐུ་རིང་ལ་བཞེངས་པ་ཡིན། དེའི་རྗེས་སུ་རབ་བྱུང་བཅུ་བཞི་པའི་དཀར་པོ་ཞེས་པ་ས་མོ་སྦྲུལ་གྱི་སྤྱི་ལོ་༡༨༠༩ལོར་ཆོས་རྗེ་གསེར་ཁང་བ་རིན་པོ་ཆེ་གནམ་རྫོང་རྩེར་བྱོན་ནས་བཞུགས་སྐབས། རྐ་ཕུག་རིན་པོ་ཆེ་ཁོང་གི་སྐུ་མདུན་དུ་བཅར་ནས་དགོན་པའི་གྲྭ་བ་རྣམས་ལ་ཆོས་འབྲེལ་སྩོལ་བར་ཞུས་པས། ལམ་རིམ་ཆེན་མོ་དང་། སྔགས་རིམ་ཆེན་མོ། མྱུར་ལམ་གྱི་ཟབ་ཁྲིད། ཕྱག་རྒྱ་ཆེན་པོའི་ཁྲིད་སོགས་ལུང་བཁའ་ཆོས་མང་དུ་གནང་ཞིང་། ཏིང་ཕོར་བརྒྱ་ཕྲག་ལྷག་དང་མཆོད་ཐེབས་ཀྱང་མང་དུ་བསྩལ་ནས་མཆོད་པ་འབུལ་བའི་རྒྱུན་བཙུགས་པ་ད་ལྟའང་ལོ་རེའི་ཧོར་ཟླ་གསུམ་པའི་ནང་ཉིན་ལྔའི་རིང་ལ་བླ་མ་མཆོད་པ་དང་སྨན་བླའི་ཕྱག་མཆོད་གསུངས་ནས་མཆོད་པ་འབུམ་ཕྲག་ལྷག་འབུལ་བའི་ཕྱག་སྲོལ་མ་ཉམས་པར་ཡོད། དེའི་དུས་གསེར་ཁང་རིན་པོ་ཆེ་ཕེབས་དུས་ཆིབས་མཛོ་དཀར་པོ་ཉལ་སར་རྟེན་འབྲེལ་དུ་གཟིགས་ནས་ཁོང་གི་དགོན་འདིར་མདུན་ནུབ་བྱང་དུ་གཏད་ཅིང་། དབྱིབས་རྒྱ་ཕུག་ལྟ་བུའི་འདུ་ཁང་ཞིག་བཞེངས་ཏེ། ནང་རྟེན་ལ་སངས་རྒྱས་སྟོང་སྐུ། གནས་བརྟན་བཅུ་དྲུག  དཀར་པོ་སྐུ་སྐྱེས་ཀྱིས་གནང་བའི་སྒྲོལ་མ་གསུང་འབྱོན་མ་བཅས་བཞུགས། བཙན་ཁང་དུ་རྡོ་རྗེ་འཇིགས་བྱེད་དང་མགོན་ཆོས་ལྔའི་སྐུ་བརྙན། གཉན་ཆ་ཆེ་བའི་དཔལ་ལྡན་ལྷ་མོ། རྗེ་གསེར་ཁང་བས་གནང་ཞིང་བསྟེན་པའི་མ་སངས་རྒྱལ་བོའི་ཞལ་ཐང་སྐུ་མདོག་དམར་པོ་སྤྱན་གསུམ་ཁྲོ་ཚུལ་ཅན། ཁྲབ་མོག་རུ་དར་འཁོར་གསུམ་ཆས་ཀྱིས་བརྒྱན་ཞིང་། ཕྱག་གཡས་མདུང་དར་དང་གཡོན་པས་ཞགས་པ་བསྣམས་པ། འཁོར་དུ་ཀླུ་བདུད་བཙན་གསུམ་གྱིས་བསྐོར་བ་བལྟ་བས་མི་ངོམས་པ་བཅས་བཞུགས། ཁྱུ་མཆོག་ཅེས་པ་ལྕགས་མོ་སྦྲུལ་གྱི་སྤྱི་ལོ༡༨༢༡ལོར་རྐ་ཕུག་རིན་པོ་ཆེས་སྔོན་ཁོང་གིས་བཞེངས་པའི་འདུ་ཁང་ཆུང་བ་དེ་ཞིག་གསོས་དང་རབ་གནས་མཛད་དེ། ཀ་རིང་གི་ནང་རྟེན་ལ་རྗེ་གསེར་ཁང་བའི་ཞབས་ལྷམ། རྗེ་གསེར་ཁང་བ་ཁོང་གི་འདྲ་སྐུའི་གཟུངས་གཞུག་ཏུ་ཁོང་རང་གི་རྣམ་སྦྱར་བཞུགས་པར་གསུངས། རིམ་གྱིས་དགོན་པ་འདི་དར་ཞིང་རྒྱས་པ་དང་ཆབས་ཅིག་ཨ་མཛེས་ལ་ཁའི་ཤར་ན་ཁྲི་ཀའི་བིས་ཀྱྰ་ཆུང་བས་བཏབ་ཡོད་པའི་ནགས་པར་དགོན་བྱ་བ་བསྟན་སྲུང་མགོན་པོ་ཕྱག་དྲུག་པ་ཡིན་ལ། མགོན་གཡག་ཞིག་ཚེ་ཐར་དུ་ཕུལ་བ་དེ་དགོན་པའི་དཀའ་ངལ་སེལ་ཕྱིར་བཙོང་སྟེ་ཆོས་ཐོག་གི་ཐེབས་རྩར་བཏང་བས་མགོན་པོ་ཕྱག་དྲུག་པ་ཐུགས་མ་རངས་པའི་ཚུལ་གྱིས་དགོན་པར་ཆག་འཇིག་བྱུང་སྟབས། གནས་སྤོར་བྱས་ཡོང་སྟེ་བཀྲ་ཤིས་རྣམ་རྒྱལ་གླིང་འདི་དང་བསྲེས་ཤིང་། རྐ་ཕུག་བླ་བྲང་དུ་ལོ་རེར་མགོན་པོ་གཏོར་སྒྲུབ་འཛུགས་པའང་མགོན་པོའི་ཐུགས་དམ་བསྐང་བའི་ཆེད་ཡིན་ཟེར།  ཡང་རྨ་ཆུ་བྱང་རྒྱུད་དུ་གནས་པའི་བན་ཀྲོ་བྲག་ནང་ན་རྫོང་ཏོག་དགོན་ཟེར་བ་ཞིག་ཡོད་པ་དེ་ཡང་གནས་སྤོར་བྱས་ཡོང་ནས་གནམ་རྫོང་རྩེར་འགྲོ་སའི་བྲག་ནོར་བུའི་གཤམ་དུ་དགོན་རྙིང་ཟེར་བ་ཞིག་ཡོད་པ་དེ་དང་བསྲེས། ཕྱིས་སུ་དེ་ཡང་བཀྲ་ཤིས་རྣམ་རྒྱལ་གླིང་དང་གཅིག་ཏུ་བསྲེས་པས་སྐུ་གསུང་ཐུགས་རྟེན་དང་མཆོད་རྫས་སོགས་ཤིན་ཏུ་མང་ཞིང་ཕྱག་ལེན་ཆོས་སྤྱོད་སྒྲིག་ལམ་སོགས་གཙང་བའི་དགོན་སྡེ་ལེགས་པོ་ཞིག་ཏུ་གྱུར། དགོན་འདིའི་འདུ་ཁང་ནང་གི་ནང་རྟེན་ལ་ཐུབ་དབང་གསུང་འབྱོན་མའི་གཙོས་སངས་རྒྱས་སྟོང་སྐུ་དང་། ཐུབ་པ་རྡོར་གདན་མ་དང་རྗེ་ཚེ་འའཛིན་མ་གཉིས་སྐད་གྲགས་ཆེ། དེ་ལས་གཞན་བྱམས་སྐུ་ལི་མ་ཆེ་ཆུང་གཉིས་དང་། དངུལ་དཀར་ལས་གྲུབ་པའི་ཁྲུ་གང་ཅན་གྱི་གནས་བརྟན་བཅུ་དྲུག ཞབས་དྲུང་དཀར་པོའི་སྐུ་སྔོན་མ་ཞིག་གིས་གནང་བའི་ཚེ་དཔག་མེད་ལི་སྐུ། རྗེ་རིན་པོ་ཆེའི་སྐུ་བརྙན་མི་ཚད་གཅིག རྗེ་གསེར་ཁང་བའི་སྐུ་བརྙན་མི་ཚད་གཅིག གསེར་ཟངས་ལས་གྲུབ་པའི་མགོན་ཆོས་ལྔའི་སྐུ་བརྙན་དང་། སྐྱབས་འགྲོའི་ཚོགས་ཞིང་། བླ་མཆོད་ཚོགས་ཞིང་། རྗེ་གཟིགས་པ་ལྔ་ལྡན། འོད་དཔག་མེད། སྤྱན་རས་གཟིགས། སྨན་བླ། ཀུན་རིག སྒྲོལ་མ། གནས་བརྟན་བཅུ་དྲུག་སོགས་ཀྱི་གྱན་ཐང་དུ་མ་དང་། དབུས་ཐང་ཙོང་ཁ་བརྒྱད་ཅུའི་གཙོས་མཁས་བ་མི་གསུམ་གྱི་ཞལ་ཐང་། ལྷ་ལུང་དཔལ་རྡོར་གྱི་ཞལ་ཐང་སོགས་ཐང་ཀ་མང་པོ་དང་། སྒོ་ཁྱམས་སུ་རྒྱལ་ཆེན་སྡེ་བཞི་བཅས་བཞུགས། ཐུགས་ཀྱི་རྟེན་ལ་སྔོ་ཀྱྰ་གྲགས་པ་རྒྱ་མཚོའི་སྐུ་གདུང་མཆོད་རྟེན། རྡོ་རིང་ཁ་འཇིགས་མེད་རྣམ་གྲོལ་གྱི་སྐུ་གདུང་མཆོད་རྟེན་སོགས་ཐུགས་ཀྱི་རྟེན་མང་པོ་བཞུགས།གསུང་གི་རྟེན་ལ། རྒྱལ་བའི་བཀའ་འགྱུརཆེན་མོ་ཚར་གཅིག རྗེའི་གསུང་འབུམ་སོགས་གླེགས་བམ་མང་བོ་དང་། པར་ཁང་ཆེན་མོར་སྨན་ཆོག་ཆེན་མོ་ནམ་མཁའི་གཙོས་ཀུན་རིག་རྣམ་པར་སྣང་མཛད། མགོན་ཆོས་ལྔ། ཆོས་སྤྱོད་ཀྱི་སྐོར་སོགས་དགོན་པ་འདིའི་འདོན་ཆོག་ཆ་ཚང་བཞུགས། ཡང་རྐ་ཕུག་པཎྚི་ཏ་སྐུ་ཕྲེང་ལྔ་བ་བློ་བཟང་སྙན་གྲགས་ཀྱི་སྐུ་རིང་ལ་རྐ་ཕུག་དཔོན་པོ་དང་ནང་འགལ་བྱུང་ནས་གནམ་རྫོང་བཀྲ་ཤིས་རྣམ་རྒྱལ་གླིང་དུ་ཕེབས་ཏེ། ཕྱིར་རྐ་ཕུག་དཔོན་པོར་དམོད་མོ་བྱས་ནས་ལྔ་ལམ་དུ་བཏང་། དེའི་སྡི་བཤགས་ལ་ཁོང་གིས་སྒོ་བྱང་དུ་གཏད་པའི་འདུ་ཁང་ཞིག་བཞེངས་ཤིང་སྐུ་གསུང་ཐུགས་རྟེན་གྱིས་ཕྱུར་བུར་གཏམས་པར་བྱས། དགེ་ལྡན་བསྟན་རྒྱས་གླིང་ཞེས་མཚན་ཀྱང་གསོལ་ཡོད་མོད་དུས་ནམ་བཞེངས་པའི་ལོ་ཚིགས་དང་ཁོང་གི་མཛད་རྣམ་དག་གསལ་ཁ་མ་ངེས་པས་ཤིན་ཏུ་ཕངས། དགོན་པ་འདིའི་བླ་བྲང་ཁག་ནི་རྐ་ཕུག་པཎྚི་ཏའི་བླ་བྲང་། རྡོ་རིང་ཁའི་བླ་བྲང་། དཀར་པོ་སྤྲུལ་སྐུའི་བླ་བྲང་། རྐ་ཕུག་ཞབས་དྲུང་བླ་བྲང་། བིས་ཀྱྰ་ཆུང་བའི་བླ་བྲང་བཅས་ཡོད། འདིའི་སྐབས་དགོན་པའི་ལོ་གཅིག་གི་ཆོས་ཐོག་རིམ་པ་ནི། ཟླ་དང་པོའི་ཚེས་བདུན་ལ་སྨོན་ལམ་ཡར་ཚོགས་དང་། ཚེས་བརྒྱད་ནས་བཅུ་བཞི་བར་ཉིན་བདུན་ལ་བཟང་སྤྱོད་དང་མགོན་ཆོས་འདོན།  བཅོ་ལྔའི་ཉིན་སྨོན་ལམ་ཡིན། འཆམ་ལ་མགོན་པོ། ཆོས་རྒྱལ་གཉིས། ཙ་མུཎྚི། ལྷ་མོ། ཀྵེ་ཏྲ་པ་ལ། ས་འདུལ་ཀེང་རུས་དང་ཞྭ་ནག་པ། ཨ་ཙ་ར་སོགས་ཀྱི་གར་འཆམ་བྱེད། བཅུ་དྲུག་ལ་བྱམས་པ་གླིང་སྐོར་བྱས་ནས་གྲོལ། ཟླ་གཉིས་པའི་ཚེས་བཅོ་ལྔ་ལ་དུས་བཟང་དང་། ཉེར་ལྔ་ནས་ཀུན་རིག་ས་ཆོག ཟླ་གསུམ་པའི་ཚེས་གསུམ་ནས་ཉིན་བདུན་ལ་ཀུན་རིག་བདག་འཇུག ཚེས་དགུར་སྦྱིན་སྲེག་དང་། དེའི་རྗེས་རྡུལ་ཚོན་ཆ་འདྲེན་བྱས་ནས་སྒྲུབ་མཆོད་གྲོལ། ཟླ་གསུམ་པའི་ཚེས་བཅུ་བཞི་ནས་ཟླ་བཞི་བའི་ཚེས་གཅིག་བར་བླ་མ་མཆོད་པ་དང་སྨན་བླ་གསུངས་ནས་མཆོད་པ་འཚོགས། ཟླ་བཞི་བའི་ཚེས་བཅུ་གཅིག་ཉིན་ནས་བཅུ་བདུན་བར་ཁམས་ར་གླེ་ལྔ་འཁོར་ནས་སྨན་བླའི་ཆོས་ཐོག་འཚོགས། ཟླ་ལྔ་བའི་ཚེས་བཅོ་ལྔ་ལ་དུས་བཟང་འཚོགས། ཟླ་དྲུག་པའི་ཚེས་བཞི་ཉིན་དགེ་བསྐོས་གསར་བཞག་བྱེད། དེ་ནས་གནམ་རྫོང་རྩེར་ཕེབས་ཏེ་མཆོད་པ་འཚོགས་ནསཕྱི་དྲོ་དགོན་པར་ལོག་པ་དང་། ཕྱི་ཉིན་ནས་དགེ་བསྐོས་རྙིང་བས་རྩིས་སྤྲོད་བྱེད། ཟླ་བདུན་པའི་ཚེས་གཅིག་ནས་བཅུ་བར་མཆོད་པ་འཚོགས། ཟླ་བརྒྱད་པའི་ཚེས་ཉེར་ལྔར་ཚོགས་མང་གིས་གནམ་རྫོང་རྩེའི་ལབ་ཙེ་བསྟད་ནས་དགེ་འདུན་བཅུ་ཕྲག་སྐོར་གྱིས་རྐ་ཕུག་བླ་བྲང་དུ་མགོན་པོའི་གཏོར་སྒྲུབ་འདོན། ཟླ་དགུ་པའི་ཚེས་ཉེར་གཅིག་ནས་ཉེར་གསུམ་བར་སྨན་ཆོག་ཆེན་མོ་དང་སྨོན་ལམ་སྲོལ་རྒྱུན་ལྟར་གསུངས། ཚེས་ཉེར་བདུན་ནས་གྲོང་སྡེའི་སྔགས་འདུ་འཚོགས་སར་ཕེབས་ནས་མགོན་ཆོས་གསུངས་། ཟླ་བཅུ་གཅིག་པའི་ཚེས་བཅོ་ལྔ་དང་བཅུ་དྲུག་ལ་རྒྱལ་མཆོག་སྐལ་བཟང་བའི་གདུང་མཆོད་ཡིན། ཟླ་བཅུ་གཉིས་པར་གྲྭ་བགྲེས་རྣམས་ཀྱིས་བསྙེན་མཚམས་སྣ་ཚོགས་གཏོང་བ་དང་། གྲྭ་གཞོན་རྣམས་ཀྱིས་དཔེ་མཚམས་གང་རིགས་ལ་བཞུགས་པ། སྐོར་ཞིག་གིས་ཁྲོ་བཅུའི་གཏོར་བཟློག་དང་། ཡང་སྐོར་ཞིག་གིས་ལྷ་མོའི་གཏོར་སྒྲུབ་འཚོགས་ནས་ཚེས་བཅུ་དགུ་ལ་གྲོལ། རྔ་འཆིང་འཚོགས་ནས་དགུ་གཏོར་གྲུབ་པ་ན་ལོ་གཅིག་འཁོར་བའི་ཆོས་ཐོག་རྫོགས་པ་ཡིན་ལ། གནམ་ལོ་གསར་བའི་ཚེས་གཅིག་ལ་ལྷ་མོ་ཚེས་གཏོར་ཕུལ་ནས་གནམ་ལོ་གསར་བཞད་ལ་དགའ་སྟོན་བྱེད་སྲོལ་དར་ཡོད། རྐ་ཕུག་པཎྚི་ཏ་སྐུ་ཕྲེང་རིམ་བྱོན་གཙོ་བྱས་བླ་བྲང་ཁག་གི་བླ་མ་རྣམས་ཀྱིས་བརྩེ་གཟིགས་ཚད་མེད་གནང་བས་དགོན་འདི་ཤིན་ཏུ་དར་ཞིང་རྒྱས་ལ་སྟོབས་ཤུགས་དང་མངའ་དབང་ཆེ་བས། ཁམས་ར་སྤྱིའི་ལུགས་གཉིས་ཀྱི་བྱ་བཞག་གང་སྒྲུབ་དགོས་ཚེ་དགོན་པའི་གྲྭ་རིགས་ཚོར་འདྲི་རྟོག་དང་གྲོས་བྱེད་དགོས། དེའི་དུས་ཕོ་ཤི་རྟ་བོ་དང་མོ་ཤི་མཛོ་མོའི་བདག་པོ་རྐ་ཕུག་པཎྚི་ཏ་ཡིན་ཟེར་ཞིང་།  གཤིན་པོའི་སྔས་མགོར་ཕེབས་དགོས་ཚེའང་ཐོག་མར་རྐ་ཕུག་ཚང་དང་བཀྲ་ཤིས་རྣམ་རྒྱལ་གླིང་གི་དགེ་འདུན་པ་བདུན་ཕྲག་གཅིག་མ་ཞུས་གོང་སྔགས་པ་དང་བཙུན་མ་གང་ཡང་ཞུས་པའི་སྲོལ་དར་མེད། ཁམས་ར་མི་དམངས་ལ་སྐྱིད་སྡུག་ཅི་བྱུང་ཡང་ནམ་ཞུས་ན་དགོན་པའི་དགེ་འདུན་པ་ཚོ་དེ་མ་ཐག་ཕེབས་ཀྱང་དགོས། སྤྱིར་གནམ་རྫོང་ཁོར་ཡུག་ས་རྒྱ་ཆུང་ཡང་ཁོར་ཡུག་གི་སའི་སུམ་ཆའི་གཉིས་བཀྲ་ཤིས་རྣམ་རྒྱལ་གླིང་གི་ཁོངས་སུ་གཏོགས། རྐ་ཕུག་པཎྚི་ཏས་དགོན་འདི་ཕྱག་འདེབས་མཛད་པ་ནས་བཟུང་ས་མཚམས་ཕྱེས་ཡོད་ཏེ།  སྟོད་ཁམས་རའི་སྔགས་མང་གསང་སྔགས་བསྟན་རྒྱས་གླིང་དང་དགོན་པ་འདི་གཉིས་ཀྱི་བར་ན་འབུམ་ཁང་ཞིག་ཡོད་པ་དེའི་ཐད་དྲང་གི་ལུང་བའི་ཕར་ཀར་ཤ་ཟ་ཧོར་མོའི་གཟུགས་ཀྱི་བྲག་རིའི་མན་ཆད་བཀྲ་ཤིས་རྣམ་རྒྱལ་གླིང་གི་ས་ཡིན་ལ། སྨད་དུ་སྔོན་ལྟར་ན་གནུབས་སྡེ་བའི་བར་ས་རྩོད་བྱུང་སྟབས་དགོན་པ་རང་ངོས་ནས་མཆོད་གཞིས་ལྷ་སྡེ་དང་རྩོད་པ་བྱུང་ན་མི་ལེགས་པར་དགོངས་ནས།  ཕྱིར་བསྣུར་བྱས་ཏེ་སྡོང་བོ་མཛེ་བོ་ཟེར་དེ་ས་མཚམས་ཀྱི་རྡོ་རིང་ལྟ་བུ་ར་བཟུང་ཡོད། དེ་ཡིན་པའི་རྒྱུན་མཚན་ནི།  དགོན་པའི་གྲྭ་བ་ཚོ་ཕྱོགས་གཞན་ལ་བྱོན་ཏེ་ཕྱིར་སྡོང་བོ་མཛེ་བོའི་སར་ཐོན་ཚེ། དགོན་པའི་ཆོས་ཐོག་འཚོགས་པའི་སྐབསནཡིན་ན་ཆོས་གོས་སྡོང་མགོར་དཔྱངས་པ་དགོན་པ་ནས་མཐོང་ཚེ། དགོན་པའི་ནང་ཁུལ་དུ་བསླེབས་ཡོད་པའི་བརྡར་གོ་ནས་འགྲིག་དང་ཆད་པ་གང་ཡང་འཇལ་མི་དགོས།  ད་ལྟ་སྡོང་བོ་དེ་ཤུལ་མེད་དུ་གྱུར་ཡང་བཙུན་མ་དགོན་གྱི་མཆོད་རྟེན་ཆ་བརྒྱད་ཡོད་པའི་གཤམ་གྱི་ལུང་བའི་མཐིལ་  དེར་ངོས་འཛིན་ཐུབ་པས། དེའི་ཡན་ཆད་བཀྲ་ཤིས་རྣམ་རྒྱལ་གླིང་གི་ས་ཡིན། གནམ་རྫོང་རྩེའི་མཁས་བ་མི་གསུམ་གྱི་སྒྲུབ་ཕུག་གཙོ་བྱས་ལྷ་ཁང་སོ་སོར་དགོན་འདིས་བདག་གཉེར་བྱེད་དགོས་ཤིང་།  དགེ་འདུན་པ་རེ་ཉིན་རྒྱུན་གནམ་རྫོང་རྩེར་མཆོད་འབུལ་དུ་ཕེབས་དགོས་སྟབས། དེ་ལ་ཞབས་ཏོག་གི་ཚབ་ཏུ་ཁམས་ར་གླེ་ལྔའི་ཁྱིམ་རེ་ནས་གྲོ་ཤིང་ཙེ་གང་རེ་འབུལ་སྲོལ་འདུག་པ་དང་། དགོན་པའི་རྒྱ་ལོའི་སྨོན་ལམ་དང་གསུམ་པའི་མཆོད་པ་གཉིས་ཀྱི་ཆོས་ཐོག་ལ་ཁམས་ར་བ་ཚང་མས་མང་ཇ་བསྐོལ་དགོས་ལ།  ཁྱིམ་རེས་མར་སྲང་དྲུག་རེ་དང་། གྲོ་ཤིང་ཙེ་གང་རེ། ནས་ཤིང་ཙེ་གང་རེ་བཅས་ལོ་རྒྱུན་ལྟར་འབུལ་བའི་སྲོལ་དར་ཡོད།  རྒྱུ་དངོས་དེས་མ་འདང་བ་བྱུང་ཚེ་དགོན་པའི་སྤྱི་སོ་ནས་ཁ་སྣོན་བྱེད་དགོས། སྐབས་དེར་གནམ་རྫོང་རྩེའི་མཁས་པ་མི་གསུམ་གྱི་གསང་ལམ་དེ་ལོ་ངོ་སྟོང་ཕྲག་ཙམ་འདས་ཤིང་། ཉམས་རྒུད་ཀྱི་རྣམ་པ་ཆེས་ཆེར་མངོན་ནས་མི་རྣམས་བགྲོད་དཀའ་བ་བྱུང་སྟབས། དགོན་པའི་དགེ་འདུན་པ་ཚོས་རྡོ་བཟོས་མཁས་པ་དག་གླས་ནས་བཟོས་པའི་ལྗིད་ཚད་ལ་སྤྱི་རྒྱ་བརྒྱ་ཕྲག་ལྷག་ཡོད་པའི་རྡོ་ཐེམ་ནར་མོ་རེ་རེ་བཞིན་བགྲོད་དཀའ་བའི་འགག་ཕྲེང་དེར་དྲངས་ཏེ་རྡོ་ཐེམ་དེ་དག་ལམ་གྱི་རྨང་གཞིར་བཏིངས་ནས་ཞིག་གསོ་མཛད་པས། ལམ་བུ་སྔར་ལས་ཞེང་ཚད་ཆེ་ཞིང་བགྲོད་བདེ་བ་ཞིག་བྱུང་། ཕྱིས་སུ་རིག་གནས་གསར་བརྗེ་ཆེན་མོའི་སྐབས་སུའང་གྲྭ་རྒན་ཚོ་མཚན་མོར་གསང་སྟབས་ཀྱིས་ཕེབས་ནས་རྡོ་སྐས་ཀྱི་ལམ་བུ་འདི་ཡང་བསྐྱར་ཞིག་གསོ་མཛད་མྱོང་། སྔོན་དེར་གནམ་སྒོ་ཞིག་བཞེངས་ཏེ་གནམ་རྫོང་རྩེའི་མཁས་པ་མི་གསུམ་གྱི་སྒྲུབ་ཕུག་གཙོས་ལྷ་ཁང་སོ་སོར་དོ་དམ་དང་བདག་གཉེར་སྔར་ལས་ལྷག་པ་མཛད། གལ་ཏེ་གནས་རིའི་རྩེར་འགྲོ་མི་བྱུང་ཚེ་སྐབས་དེའི་རྩེའི་ལྷ་གཉེར་གང་ཡིན་པའི་དགོན་པའི་གྲྭ་རིགས་དེ་སོང་ནས་སྒོ་འབྱེད་པའི་སྲོལ་དར་ཡོད། དགོན་འདིར་རྒྱུན་བཞུགས་མཛད་པའི་དགེ་འདུན་ཡང་ཞལ་གྲངས་བརྒྱ་ལྷག་ལས་བརྒལ་མོད། མ་པུའུ་ཧྥང་གིས་དབང་བསྒྱུར་པའི་སྐབས་སུ། སྡེ་དགོན་སོ་སོར་ཁྲལ་རིགས་སྣ་ཚོགས་ལྕི་བར་བརྟེན། ཕྱོགས་གཞན་ནས་ཕེབས་ཡོང་བའི་དགེ་འདུན་པ་དག་ལྷག་པར་དཀའ་ངལ་ཆེ་སྟབས་སྤྲོད་རྒྱུ་མ་རྙེད་པར་རང་ཡུལ་སོ་སོར་བསྙེགས་པས། ཡུལ་འདིའི་གཉུག་མར་གནས་པ་སུམ་ཅུ་ཙམ་ལ་ཐུག  བཅིང་འགྲོལ་རྗེས་སུ་སྔོན་རྐ་ཕུག་པཎྚི་ཏ་སྐུ་ཕྲེང་བདུན་པ་དགེ་འདུན་ལེགས་བཤད་རྒྱ་མཚོ་དང་།  རྫོང་ནང་ཞབས་དྲུང་བསྟན་པ་རྒྱ་མཚོ་རྣམ་གཉིས་ཀྱིས་བོད་རབ་བྱུང་བཅུ་དྲུག་པའི་གདོང་ངན་ཞེས་པ་མེ་ཕོ་སྤྲེལ་གྱི་སྤྱི་ལོ་༡༩༥༦ལོར་གསར་བཞེངས་མཛད།  རྣམ་འཕྱང་ཞེས་པ་ས་ཕོ་ཁྱིའི་སྤྱི་ལོ་༡༩༥༨ལོར་གངས་རིའི་རྒྱལ་བསྟན་སྤྱི་ལ་འཕོ་འགྱུར་ཡ་ང་བ་ཐེབས་ནས།  དགོན་སྡེ་ཡོད་དོ་ཅོག་གཏོར་བཤིག་བཏང་ཞིང་།  རིན་ཐང་གཞལ་དུ་མེད་པའི་སྐུ་གསུང་ཐུགས་རྟེན་མང་བོ་མེར་བསྲེགས་པ་དང་། ཆུ་ལ་བསྐྱུར་བ་སོགས་སྔོན་གླང་དར་གྱི་ལས་འགུལ་སླར་ཡང་བྱུང་བ་ལྟ་བུ་བྱས། འདིའི་སྐབས་སུ་གནམ་རྫོང་གི་དགོན་སྡེ་སོ་སོའི་རིན་ཐང་གཞལ་དུ་མེད་པའི་སྐུ་གསུང་ཐུགས་རྟེན་དང་རྩ་འགང་ཆེ་བའི་ལོ་རྒྱུས་ཡིག་ཆ་ལ་སོགས་གོང་རིམ་གྱི་ལས་བྱེད་མི་སྣ་དང་། འགོ་ཁྲིད་སོགས་ཀྱིས་ཕྱོགས་གཅིག་ཏུ་བསྡུས་ཏེ། རྨ་ཆུའི་རལ་ཁ་བརྒྱུད་དེ་གཟིངས་ཐོག་ནས་གཅན་ཚ་རྫོང་དུ་བསྐྱལ་སྐབས། ཀླུ་རྒྱུ་ཁུག་གི་བྲག་སྲིན་མོ་ནས་སྟབས་མ་ལེགས་པར་གཟིངས་ཁ་ལོ་བསྒྱུར་ཞིང་། རྟེན་གསུམ་དང་དངོས་པོ་རྩ་ཆེན་དེ་དག་གཅིག་ཀྱང་མ་ལུས་པར་རྨ་ཆུའི་ཀློང་དུ་ནུབ་པ་ད་ལྟའང་ཤིན་ཏུ་ཕངས་སེམས་ཆེ་བའི་གཞི་རུ་གྱུར།  དེ་ནས་བགྲང་བྱ་ཉི་ཤུ་ཙམ་འདས་རྗེས་རྒྱལ་བསྟན་ཉི་གཞོན་གྱི་འཛུམ་མདངས་སླར་ཡང་དབང་ཕྱོགས་ལྷུན་པོའི་སྤོ་ནས་མངོན་ཚེ། འཕགས་པ་གནས་བརྟན་ཡན་ལག་འབྱུང་གི་སྤྲུལ་བ་རྫོང་ནང་ཞབས་དྲུང་བསྟན་པ་རྒྱ་མཚོ་མཆོག་གིས་དོན་གྲུབ་ཅེས་པ་ས་མོ་ལུག་གི་སྤྱི་ལོ་༡༩༧༩ལོར་སྔོན་གྱི་གྲྭ་རིགས་ཆོས་འབྱོར་དང་། སྟོབས་རྒྱས། དགེ་སློང་བློ་གྲོས་རྒྱ་མཚོ། དགེ་སློང་འཇིགས་མེད་རྒྱ་མཚོ། སྨན་པ་བསམ་གཏན། སྨན་པ་ནོར་བུ། ཨ་ཁུ་ཀླུ་སྒྲུབ། དགེ་འདུན་དཔལ་བཟང་། བན་དེ་སངས་རྒྱས། དཔལ་ལྡན། ཕག་མོ། དགེ་འབྱུང་། བསོད་ནམས་རབ་བརྟན། ཚེ་རིང་འབུམ་སོགས་ལ་ཐུགས་བཀོད་དང་ཕྱག་རྫས་མང་དུ་བསྩལ་བ་གཞིར་བྱས་གྲྭ་རིགས་སོ་སོས་ཀྱང་རྒྱུ་དངོས་ཕངས་མེད་དུ་བཏང་ནས་རྩེའི་སྒྲུག་ཕུག་རྣམས་བསྐྱར་བཞེངས་མཛད་དེ་ཕྱི་ནང་གི་རྟེན་དང་བརྟེན་པ་ལེགས་གྲུབ་བྱུང་། དེ་ཡང་སྔོན་གྱི་དུས་སུ་གཙང་དགོངས་པ་རབ་གསལ་བཞུགས་མྱོང་བའི་བྲག་ཕུག་དེར་ང་བརྒྱད་ཡར་སྔོན་གྱི་བཞེངས་ལུགས་ལྟར་སྨན་འདམ་ལས་གྲུབ་པའི་རྗེ་བཙུན་བྱམས་པ་མགོན་པོའི་སྐུ་བརྙན་བ ཞུགས། ཕྱིས་སུ་བོད་རབ་བྱུང་བཅུ་བདུན་པའི་དཁར་པོ་ཞེས་པ་ས་མོ་སྦྲུལ་གྱི་སྤྱི་ལོ་༡༩༨༩ལོའི་་ཧོར་ཟླ་བདུན་པའི་ཚེས་བཅུ་གསུམ་ཉིན་གྱི་ཞོགས་པར་སྐུ་བརྙན་འདིའི་གཡས་ཀྱི་ཕྱག་མཐིལ་ནས་བདུད་རྩིའི་ཟིལ་བ་ཁྲོམ་ཁྲོམ་དུ་བབས་ནས་ཞབས་ཟུང་སྐྱིལ་ཀྲུང་དང་ལྟེ་བའི་བར་ན་ལྟེམས་མེར་འཁྱིལ་ཞིང་དྲི་བཟང་གིས་གནས་རི་ཡོངས་སུ་ཁྱབ་པ་བྱུང་། དམར་ཤྰཀྱ་མུ་ནེ་བཞུགས་མྱོང་བའི་ཕུག་དེར་སྔོན་ལྟར་སྨན་འདམ་ལས་གྲུབ་པའི་རྗེ་ཡབ་སྲས་གསུམ་དང་།  གཡས་སུ་སྔོན་གྱི་དུས་རྒྱ་གར་ནས་འཕུར་འོངས་པའི་སངས་རྒྱས་འོད་སྲུང་གི་ལི་སྐུ་གཅིག་བཞུགས།  གཡོན་དུ་སྨན་འདམ་ལས་གྲུབ་པའི་དཔལ་ལྡན་ལྷ་མོའི་སྣང་བརྙན་བཞུགས། གཡོ་དགེ་བའི་འབྱུང་གནས་བཞུགས་མྱོང་བའི་བྲག་ཕུག་དེར་སྔོན་ལྟར་དུས་གསུམ་སངས་རྒྱས་ཀྱི་སྣང་བརྙན་བཞུགས། སྔོན་མཁས་པ་མི་གསུམ་གྱི་ཇ་ཁང་ཡིན་པའི་བྲག་ཕུག་དེར་ང་བརྒྱད་སྔོན་བཞིན་མཁས་པ་མི་གསུམ་གྱི་སྐུ་བརྙན་བཞུགས། སྒྲུབ་ཕུག་འདི་སྔོན་གྱི་བྱིན་རླབས་ཀྱི་དྲོད་ཁོལ་མ་ཉམས་པའི་བརྡར། དགུན་གྲང་ངར་ཆེ་དུས་ལྷ་ཁང་གཞན་དག་གི་མཆོད་ཆུ་ལ་ཆབ་རོམ་ཆགས་ཀྱང་། འདིར་ཆབ་རོམ་མི་ཆགས་པར་མ་ཟད་རང་བཞིན་གྱིས་དྲོད་ཁོལ་འཁྱིལ་ཡོད།  སྔོན་གནས་བདག་མ་སངས་འགེངས་པ་བཞུགས་པའི་ཤུལ་དུ་ད་ལྟ་ཡང་མ་སངས་རྒྱལ་བོའི་ལྡེབས་བྲིས་ཧ་ཅང་གཉན་ཆ་ཆེ་བ་ཞིག་བཞུགས། རབ་བྱུང་བཅུ་བདུན་པ་དབུ་ཚུགས་པའི་མེ་མོ་ཡོས་ཀྱི་སྤྱི་ལོ་༡༩༨༧ལོར།  ཡང་རྫོང་ནང་ཞབས་དྲུང་བསྟན་པ་རྒྱ་མཚོ་རིན་པོ་ནས་དགེ་སློང་འཇིགས་མེད་རྒྱ་མཚོ་དང་། བློ་གྲོས་རྒྱ་མཚོ། དགེ་འདུན་རྒྱ་མཚོ་སོགས་གྲྭ་བཙུན་ཡོངས་ལ་ཐུགས་བཀོད་དང་རྒྱུ་དངོས་མང་པོ་གནང་ནས་བཙན་ཁང་བཞེངས་ཏེ། རྗེ་གསེར་ཁང་བའི་བཞུགས་གནས་ཁ་ཤ་མཐིལ་ནས་གདན་དྲངས་པའི་མ་སངས་རྒྱལ་བོའི་ཞལ་ཐང་བཞུགས།  ཕྱིས་སུ་འཇིགས་རུང་གི་གསོན་ཉམས་ལྡན་པའི་མགོན་ཆོས་ལྔའི་སྣང་བརྙན་ལྡེབས་བྲིས་འགའ་བཞུགས་སུ་གསོལ། བཙན་ཁང་བཞེངས་པའི་ཕྱི་ལོ་ཁོང་རིན་པོ་ཆེའི་ཐུགས་བསྐྱེད་དང་གྲྭ་བཙུན་བཅུ་ཕྲག་ལྷག་གི་བརྩོན་འགྲུས་དང་། ཁམས་ར་མི་དམངས་ཀྱི་རྒྱབ་སྐྱོར་ལ་བརྟེན་ནས་འདུ་ཁང་གི་ཕྱིའི་བཀོད་པའི་རྨང་གཞི་ནས་དབུ་བཙུགས་ཏེ་ལོ་གསུམ་གྱི་རིང་ལ་ཕྱི་ནང་གི་རྟེན་དང་བརྟེན་པ་ཡོངས་སུ་ལེགས་འགྲུབ་བྱུང་། འདིའི་སྐབས་སུ་སྤྲུལ་སྐུ་གྲོལ་ལོས་ཀྱང་འདུ་ཁང་གསར་བསྐྲུན་གྱི་ཐེབས་སུ་ཇ་ནག་ལྔ་བཅུ་ཐམ་པ་གནང་། ནང་གི་སྐུའི་རྟེན་ལ་གསེར་ཟངས་ལས་གྲུབ་པའི་རྗེ་བདག་ཉིད་ཆེན་མོའི་སྐུ་བརྙན་དང་། གཡས་སུ་ལི་ལས་གྲུབ་པའི་སྟོན་པ་གཙོ་འཁོར་གསུམ་ལ་སྟོན་སྐུ་ལྔ་བརྒྱས་བསྐོར། གཡོན་དུ་སྨན་འདམ་ལས་གྲུབ་པའི་རྗེ་གསེར་ཁང་བའི་སྣང་བརྙན་དང་སྟོན་སྐུ་ལྔ་བརྒྱ་བཞུགས། ཁྱོན་ཡོངས་སྨན་འདམ་ལས་གྲུབ་ཅིང་མཐོ་ཚད་ལ་ཚོན་ལྔ་ཅན་གྱི་ཐུབ་དབང་གི་སྐུ་སྟོང་རྩ་གཅིག་བཞུགས། གཡས་ཀྱི་ལོགས་ངོས་སུ་དཔལ་ལྡན་ལྷ་མོའི་ཞལ་ཐང་དང་། སྨན་བླའི་གྱན་ཐང་། གནས་བརྟན་བཅུ་དྲུག་གི་གྱན་ཐང་བཞུགས། གཡོན་གྱི་ལོགས་ངོས་སུ་རྗེ་བཙུན་མའི་སྐུ་བརྙན་ལྡེབས་བྲིས་དང་། ཀུན་རིག་གི་གྱན་ཐང་། གློ་སྒོའི་སྟེང་ངོས་སུ་རྗེ་མི་ལའི་རྣམ་ཐར་ལས་སྐུ་བརྙན་ལྡེབས་བྲིས་འགའ་བཞུགས། གཞན་ཡང་ཐུན་མོང་སྐྱབས་འགྲོའི་ཚོགས་ཞིང་། དབེན་ས་སྙན་བརྒྱུད་ལུགས་ཀྱི་བླ་མ་མཆོད་པའི་ཚོགས་ཞིང་། རྒྱན་དྲུག་མཆོག་གཉིས་སོགས་ཞལ་ཐང་མང་བོ་བཞུགས། གསུང་གི་རྟེན་ལ་རྒྱལ་བའི་བཀའ་འགྱུར་ཚར་གཅིག  རྗེའི་གསུང་འབུམ་སོགས་གླེགས་བམ་མང་བོ་བཞུགས། ཐུགས་ཀྱི་རྟེན་ལ་རྐ་ཕུག་པཎྚི་ཏ་སྐུ་ཕྲེང་བདུན་པ་དགེ་འདུན་ལེགས་བཤད་རྒྱ་མཚོའི་སྐུ་གདུང་མཆོད་རྟེན། རྫོང་ནང་ཞབས་དྲུང་བསྟན་པ་རྒྱ་མཚོའི་སྐུ་གདུང་མཆོད་རྟེན། སྐུ་ཕྱོགས་དགེ་འདུན་རྒྱལ་མཚན་གྱི་སྐུ་གདུང་མཆོད་རྟེན་བཅས་བཞུགས། སྒོ་ཁྱམས་གཡས་གཡོན་གྱི་ངོས་གཉིས་སུ་རྒྱལ་ཆེན་སྡེ་བཞི་དང་། འདུ་ཁང་གི་མཐར་མ་ཎི་འཁོར་ལོ་མང་བོ་མུ་ཁྱུད་དུ་བཞུགས་སུ་གསོལ་ལོ།  དེ་ལྟར་དགོན་པའི་རྟེན་བཞེངས་ཀྱི་རིམ་པ་མཇུག་ལེགས་པར་གྲུབ་རྗེས་སྔོན་གྱི་ཆོས་ཐོག་ཁ་ཤས་གསར་འཛུགས་གནང་ཡོད་དེ། ཧོར་ཟླ་དང་པོའི་ཚེས་བདུན་ནས་བཅུ་དྲུག་བར་སྨོན་ལམ་དང་མགོན་ཆོས་ལྔ་སྲོལ་རྒྱུན་ལྟར་གསུངས། ཟླ་གསུམ་པའི་ཚེས་གསུམ་ནས་བདུན་བར་རྗེ་གསེར་ཁང་བས་བཙུགས་པའི་མཆོད་པ་འཚོགས་དགོས་ལ་ཚེས་བདུན་ནས་བཅུ་བར་ཀུན་རིག་རྣམ་པར་སྣང་མཛད་གསུངས་ནས་བདག་འཇུག་ལེན་དགོས། ཟླ་དྲུག་པའི་ཚེས་བཞི་ཉིན་གནམ་རྫོང་རྩེའི་མཁས་བ་མི་གསུམ་སྒྲུབ་ཕུག་ཏུ་མཆོད་པ་འཚོགས་དགོས། ཟླ་སགུ་པའི་ཚེས་ཉེར་གཅིག་ནས་ཉེར་གསུམ་བར་སྨོན་ལམ་སྣ་ལྔ་དང་སྨན་ཆོག་ཆེན་མོ་གསུངས་དགོས། ཟླ་བཅུ་བའི་ཚེས་ཉེར་བཞི་ནས་ཉེར་བདུན་པར་རྗེ་བདག་ཉིད་ཆེན་མོའི་གདུང་མཆོད་འཚོགས་དགོས། དེ་ལྟར་ལོ་འཁོར་ཧྲིལ་བོ་གཅིག་རིང་གི་ཆོས་ཐོག་གང་བཞུགས་ཀྱི་འཚོ་བའི་མཐུན་རྐྱེན་དགེ་འདུན་པ་རེས་ལོ་རེར་ཐུགས་འགན་བཞེས་ཏེ་ཁམས་ར་གླེ་ལྔར་ཞལ་འདེབས་བསླངས་ནས་ཆོས་ཐོག་གི་འཚོ་བ་སྦྱོར་བའི་སྲོལ་དར་ཡོད། ཟླ་རེར་དགེ་འདུན་པ་རེ་དགོན་པའི་འདུ་ཁང་དང་། བཙན་ཁང་ཆེན་མོ། གནམ་རྫོང་རྩེའི་མཁས་བ་མི་གསུམ་གྱི་སྒྲུབ་ཕུག་རྣམས་སུ་མཆོད་འབུལ་དང་བདག་གཉེར་བྱེད་པར་ཉིན་རྒྱུན་ཆད་མེད་དུ་ཕེབས་དགོས། འདིའི་སྐབས་སུ་ཡར་ནང་སྔགས་ཁང་དང་ཟངས་མདོག་དཔལ་རིའི་སྒྲུབ་ཕུག་གཉིས་ལ་ཡང་མཆོད་འབུལ་དང་བདག་གཉེར་བྱེད་དགོས་སྟབས། དེའི་ཞབས་ཏོག་གི་ཚབ་ཏུ་གསང་སྔགས་བསྟན་རྒྱས་གླིང་ནས་ཆོས་ཐོག་གི་སྐབས་གོར་སྐལ་དང་མར་སྐལ་རེ་སྟེར་སྲོལ་ཡོད།  རབ་བྱུང་བཅུ་བདུན་པའི་མེ་མ་མོ་ཡོས་ཀྱི་སྤྱི་ལོ་༡༩༨༧ལོར་མཁས་ཤིང་གྲུབ་པའི་གོ་འཕང་ལ་མངོན་པར་འཕགས་པའི་ངེས་བ་དོན་གྱི་སྦས་པའི་རྣལ་འབྱོར་བ་ཆེན་མོ་སྐུ་ཕྱོགས་སྐེ་ཀྱྰ་རིན་པོ་ཆེ་ལོ་དེའི་ཧོར་ཟླ་བཞི་བའི་ཚེས་བརྒྱད་ཉིན་གསེར་ཁང་རི་ཁྲོད་ནས་གསང་སྟབས་ཀྱིས་གནམ་རྫོང་རྩེར་ཞབས་སོར་བཀོད་དེ་སྦས་ཚུལ་གྱིས་བཞུགས་ཤིང་། ཧོར་ཟླ་དྲུག་པའི་ཚེས་བཞི་ཉིན་མཁས་བ་མི་གསུམ་གྱི་སྒྲུབ་ཕུག་ནས་བཀྲ་ཤིས་རྣམ་རྒྱལ་གླིང་གི་དགེ་འདུན་པ་ཡོངས་ལ་སྨན་ཆོག་ཆེན་དང་། བླ་མ་མཆོད་པ། སྨོན་ལམ་སྣ་ལྔ་ཀྱི་ལྗགས་ལུང་བསྩལ། དཀར་པོ་ཞེས་པ་ས་མོ་སྦྲུལ་གྱི་སྤྱི་ལོ་༡༩༨༩ལོར་རྡོ་རིང་ཁ་བའི་སྤྲུལ་སྐུ་དགེ་འདུན་རྒྱལ་མཚན་ཚང་ཁྲིར་བཞུགས་ནས། དགེ་འདུན་པ་རྣམས་ལ་ཁྲི་འགྱེད་དང་། དགོན་པའི་གཞུང་ལ་དངོས་རྫས་གྱ་ནོམ་པ་གནང་སྟེ་སྒྲིག་ལམ་ཀུན་སྤྱོད་དང་བསླབ་པ་སློབ་གཉེར་བྱེད་དགོས་པའི་གསུང་གླེང་་རིན་ཐང་དང་བྲལ་བ་བསྩལ།  རབ་བྱུང་བཅུ་བདུན་པའི་རབ་མྱོས་ཞེས་པ་ལྕགས་ཕོ་རྟ་ཡི་སྤྱི་ལོ་༡༩༩༠ལོར་རྐ་ཕུག་པཎྚི་ཏ་སྐུ་ཕྲེང་བརྒྱད་པ་བསྟན་འཛིན་དཀོན་མཆོག་རིན་པོ་ཆེ་རྫོང་ནང་དགོན་གསང་སྔགས་བསྟན་རྒྱས་གླིང་ནས་ཉིད་ཀྱི་ཡོངས་འཛིན་དམ་པ་དང་ལྷན་དུ་ཞབས་ཟུང་འཁོར་ལོའི་མཚན་རིས་བཀྲ་ཤིས་རྣམ་པར་རྒྱལ་བའི་གླིང་གི་མི་འཇིགས་གདོང་ལྔས་བཏེགས་པའི་ཁྲི་འཕང་ལ་མངོན་པར་བཀོད་དེ། དགེ་འདུན་པ་རྣམས་ལ་ཁྲི་འགྱེད་དང་། དགོན་པའི་གཞུང་ལ་རྗེ་བཙུན་སྒྲོལ་མའི་སྐུ་བརྙན་བྱིན་ཅན་ཞིག་རྟེན་སྐལ་དུ་གནང་ཞིང་། ཕྱོགས་འདུས་དད་ལྡན་ཡོངས་ལ་སྱཀབས་འགྲོའི་སྡོམ་པ་དང་། དགེ་བསྙེན་གྱི་སྡོམ་པ། འཕོ་ལུང་སོགས་བསྩལ། རབ་བྱུང་བཅུ་བདུན་པའི་དཔལ་གདོང་ཞེས་པ་ཆུ་མོ་བྱ་ཡི་སྤྱི་ལོ་༡༩༩༣ལོའི་ཧོར་ཟླ་དགུ་པའི་ཚེས་ཉེར་གཉིས་ཉིན་སྐུ་ཕྱོགས་ཀྱྰ་རིན་པོ་ཆེ་ཡང་བསྐྱར་གནམ་རྫོང་ལ་ཞབས་བཏེགས་ཏེ་བཀྲ་ཤིས་རྣམ་རྒྱལ་གླིང་གི་ཁྲིར་བཞུགས་ཤིང་། དགེ་འདུན་པ་ཚོར་དམངས་སྒོར་བཅུ་རེའི་ཁྲི་འགྱེད་དང་། འདུ་ཁང་དང་བཙན་ཁང་གཉིས་ལ་རབ་གནས་ཀྱི་བྱིན་ཆེན་ཕབས་ཏེ། ཟླ་གསུམ་ལྷག་གི་རིང་རྐ་ཕུག་བླ་བྲང་དུ་བཞུགས་ནས་དགེ་འདུན་པ་རྣམས་ལ་ལུང་བཀའ་ཆོས་མང་དུ་གནང་།    ན་ཚོད་ལྡན་ཞེས་པ་ཤིང་མོ་ཕག་གི་སྤྱི་ལོ་༡༩༩༥ལོའི་ཧོར་ཟླ་བཞི་བའི་ནང་མདོ་སྔགས་གཞུང་ལུགས་རྒྱ་མཚོའི་ཕ་རོལ་ཏུ་སོན་པའི་མཁས་པའི་དབང་བོ་རྗེ་ཤར་གདུང་བློ་བཟང་བཤད་སྒྲུབ་རྒྱ་མཚོ་རིན་པོ་ཆེ་དགོན་འདིར་ཞབས་ཟུང་གི་རེ་ཁྰ་་མངོན་པར་བཀོད་དེ། ཡུལ་འདིའི་སྐྱ་སེར་ཕོ་མོ་ཡོངས་ལ་ཐུགས་རྗེ་ཆེན་པོ་བཅུ་གཅིག་ཞལ་གྱི་དབང་དང་། རྟ་མགྲིན་གསང་སྒྲུབ་ཀྱི་དབང་། འཇིགས་བྱེད་དཔའ་གཅིག་གི་དབང་གནང་ཞིང་། སྐྱབས་ཁྲིད། སྨོན་ལམ་སྣ་ལྔ། རྡོ་རྗེ་གཅོད་པ། འཕོ་ལུང་། འཇམ་དཔལ་མཚན་བརྗོད། རིགས་གསུམ་མགོན་པོ་སོགསཀྱི་གཟུངས་སྔགས་ཟབ་མོ་མང་བོའི་ལྗགས་ལུང་གནང་། འབྲུ་མང་པོ་ཞེས་པ་ས་ཕོ་སྟག་གི་སྤྱི་ལོ་༡༩༩༨ལོར་དགོན་པའི་བྱང་སྐྱོར་མཆོད་རྟེན་བཞེངས་བསྐྲུན་གྱི་དབུ་བཙུགས་ཏེ། བགྲང་བྱ་གསུམ་གྱི་རིང་ཚེགས་བརྩོན་འགྲུས་ལྷོད་མེད་བྱས་མཐར། བོངས་ཚོད་ལ་ཁྲི་ཚད་དྲུག་ཅུ་རེ་གསུམ་ལོངས་པའི་མཐོང་གྲོལ་དུས་འཁོར་མཆོད་རྟེནཆེན་མོ་བཀྲ་ཤིས་རྟེན་འབྲེལ་གྱི་མཚན་མ་འབུམ་དང་བཅས་ལེགས་གྲུབ་བྱུང་། ནང་རྟེན་ལ་དཔལ་དུས་ཀྱི་འཁོར་ལོའི་སྐུ་བརྙན་འབུམ་ཕྲག་པར་ཏེ་བཞུགས་པ་དང་།  ལི་ལས་གྲུབ་པའི་སངས་རྒྱས་མར་མེ་མཛད་ཀྱི་སྐུ་བརྙན་གཅིག  སློབ་དཔོན་རིན་པོ་ཆེའི་དབུ་སྐྲ། རྗེ་མི་ལ་རས་པའི་སྒོམ་ཐག  རྒྱ་བོད་བལ་གསུམ་གྱི་རྟེན་འདུས་རྩ་ཆེན་མང་བོ། རྒྱལ་བའི་བཀའ་འགྱུར་ཆེན་མོ་ཚར་གཉིས། ཡུམ་འབུམ་པ་ཚར་གསུམ། བདེ་མཆོག་རྩ་རྒྱུད་ཚར་གཅིག གསང་འདུས་རྩ་རྒྱུད་ཚར་གཅིག འཇམ་དཔལ་རྩ་རྒྱུད་ཚར་གཅིག དུས་འཁོར་རྩ་རྒྱུད་ཚར་གཅིག རྗེ་ཡབ་སྲས་གསུང་འབུམ་ཆ་ཚང་། སྨན་མདོ་བརྒྱད་བརྒྱད་བརྒྱ་བ། ཐར་མདོ་ཆེན་མོ། སྡིག་བཤགས་གསེར་གྱི་སྤུ་གྲི་སྟོང་ཚར། སྨོན་ལམ་སྣ་ལྔ་སོགས་མདོ་སྔགས་ཀྱི་གསུང་རབ་མང་པོ་བཞུགས་སུ་གསོལ་ཏེ། སྤྲུལ་སྐུ་གྲོལ་ལོ་རིན་པོ་ཆེ་དང་རྐ་ཕུག་པཎྚི་ཏ་བསྟན་འཛིན་དཀོན་མཆོག་རྣམ་གཉིས་སྔ་ཕྱིར་སྤྱན་དྲངས་ནས་བཀྲ་ཤིས་རབ་གནས་ཀྱི་བྱིནཆར་དངོས་སུ་ཕབས། དེ་ནས་ས་སྐྱོང་ཞེས་པ་ཤིང་མོ་བྱི་ཡི་སྤྱི་ལོ་༢༠༠༥ལོར་གནམ་རྫོང་རྩེའི་མཁས་བ་མི་གསུམ་གྱི་སྒྲུབ་ཕུག་གི་ཕྱིའི་བཀོད་པ་བསྐྱར་བཞེངས་ཀྱི་དབུ་བཙུགས་ཏེ། ལོ་གཉིས་ཀྱི་རིང་ཕྱིའི་བཀོད་པའི་རྣམ་པ་ཁྱོན་ཡོངས་ཤིང་ལས་གྲུབ་ཅིང་ཀླད་དུ་གྱོ་ཐོག་གིས་བརྒྱན་ཏེ། ཆོས་འཁོར། རི་དྭགས་ཕོ་མོ། རྒྱལ་མཚན་དང་བཅས་པས་ལེགས་པར་སྤྲས་ནས་བརྗིད་ཉམས་ལྡན་པའི་ལྷ་ཁང་འདི་ཉིད་དད་ལྡན་དང་བ་འདྲེན་པའི་མིག་གི་དཔལ་དུ་ཤར། ནང་གི་རྟེན་ལ་སྔོན་བཞེངས་ཡོད་པའི་སྐུ་བརྙན་དག་གཞིར་བྱས་སྨན་འདམ་ལས་གྲུབ་པའི་ཡོ་དམ་རྡོ་རྗེ་འཇིགས་བྱེད། མགོན་པོ་ཕྱག་དྲུག་པ། དམ་ཅན་ཆོས་རྒྱལ། རྣམ་ཐོས་སྲས། གསང་བདག་ཕྱག་ན་རྡོ་རྗེ། གསང་བདག་འཁོར་ཆེན། རྟ་མགྲིན་གསང་སྒྲུབ། དམ་ཆེན་སྐྱེས་བུ་ཆེན་པོ། ཉེ་བའི་སྲས་ཆེན་བརྒྱད་ཚར་གཉིས།  ཅན་མའི་ལི་སྐུ། རྡོ་རྗེ་སེམས་དཔའི་ལི་སྐུ། ཨོ་རྒྱན་སྣང་སྲིད་ཟིལ་གནོན་ལི་སྐུ། སྔོན་བླ་ཆེན་དགོངས་པ་རབ་གསལ་བཞུགས་པར་གྲགས་པའི་ཕུག་པ་དེར་ཤིང་བརྐོས་ལས་གྲུབ་པའི་རྗེ་བཙུན་མི་ལ་རས་པའི་སྐུ་བརྙན་དང་། འོད་དཔག་མེད་ཀྱི་ཞལ་ཐང་། ཚེ་དཔག་མེད་ཀྱི་ཞལ་ཐང་། མཉམ་མེད་ཐུབ་པའི་དབང་བོའི་ཞལ་ཐང་། རྒྱན་དྲུག་མཆོག་གཉིས་ཀྱི་ཞལ་ཐང་། རྗེ་བདག་ཉིད་ཆེན་མོའི་ཞལ་ཐང་བཅས་རྒྱལ་སྲས་བྱང་ཆུབ་སེམས་དཔའ་དང་ཡི་དམ་ཆོས་སྐྱོང་ལ་སོགས་པའི་སྐུ་བརྙན་མང་པོ་བཞུགས་སུ་གསོལ་ནས་སྐྱེ་སགྲོའི་བསོད་ནམས་བསགས་པའི་ཞིང་གི་མཆོག་ཏུ་གྱུར། དེ་ལྟར་རྣམ་རྒྱལ་གླིང་གི་འདེ་འདུན་པ་ཚོས་སྔོན་ནས་ད་ལྟའི་བར་ལོ་ངོ་སྟོང་ཕྲག་ལྷག་འགོར་བའི་ནང་བསྟན་རིག་གནས་ལོ་རྒྱུས་ཀྱི་རིན་ཐང་ལྡན་ཞིང་། བྱིན་རླབས་ཀྱི་ཚན་ཁ་གཞན་ལས་མཐོ་བའི་བོད་ཀྱི་མཁས་པ་མི་གསུམ་སྒྲུབ་ཕུག་གི་རྟེན་དང་བརྟེན་པ་ཡང་དང་བསྐྱར་དུ་ཞིག་གསོས་དང་། དོ་དམ་བདག་གཉེར་ལྷོད་མེད་དུ་བགྱིས་ཤིང་། གནམ་རྫོང་ཁོར་ཡུག་གི་རི་ཆུ་ནགས་གསུམ་དང་། རི་སྐྱེས་སྲོག་ཆགས་ཡོངས་ལ་དུས་དང་རྣམ་པ་ཀུན་ཏུ་སྲུང་སྐྱོབ་བྱེད་པ་དང་།  འཆམ་མཐུན་སྤྱི་ཚོགས་འཛུགས་སྐྲུན་བྱེད་པར་ས་གནས་མང་ཚོགས་དང་མཉམ་འབྲེལ་བྱས་ཏེ་གོང་རིམ་སྲིད་གཞུང་གི་རླབས་ཆེ་བའི་མཛུབ་སྟོན་ལ་གཞོགས་འདེགས་དང་སློབ་སྦྱོང་བྱེད་ཅིང་།  ལྷག་པར་དུ་རྗེ་གསེར་ཁང་རིན་པོ་ཆེ་དང་རྐ་ཕུག་པཎྚི་ཏ་སྐུ་ཕྲེང་རིམ་བྱོན་རྣམས་ཀྱི་གཙོས་མཁས་གྲུབ་གཉིས་འཛོམས་ཀྱི་བླ་མ་དམ་པ་དག་གི་ཐུགས་ཀྱི་བསྐྱེད་པ་ཆུད་མི་འཛའ་བའི་མཐུ་ལས། ཞྭ་སེར་རང་ལུགས་འཛིན་པའི་དཔལ་རི་བོ་དགེ་ལྡན་པའི་དགོན་ཆུང་འདི་སྔོན་གྱི་ཕྱག་སྲོལ་བཟང་བོ་ཇི་བཞིན་སྒྲུབ་པ་ཉམས་ལེན་དང་།  ཐོས་བསམ་སྒོམ་གསུམ། མཁས་བཙུན་བཟང་གསུམ་གྱི་རྣམ་ཐར་གཙང་མའི་རྒྱུན་སྐྱོང་བཞིན་པའི་སྐབས་ལགས་སོ།། སྨྲས་པ།       བློ་ཆེན་ཀུན་བཟང་དོན་ཀུན་གྲུབ་དང་གསེར་ཁང་བླ་མའི་ཐུགས་བསྐྱེད་ཀྱིས། །འཁོར་འདས་གདུང་སེལ་བཀྲ་ཤིས་དཔལ་གཡང་རང་བྱུང་སུལ་དུ་གནས་བཅས་པའི། །མཁའ་ཁྱབ་སྐྱེ་རྒུའི་རྣམ་གྲོལ་གཉེར་སའི་ཆོས་ཀྱི་རྒྱལ་མཚན་མཐོ་བའི་སྡེ། །སྲིད་ཞིའི་རྒུད་པ་སེལ་བའི་གཉེན་པོར་གླིང་བཞིའི་མཆོད་སྡོང་གཅིག་པུར་གྲུབ། །